VSRS Sklep III DoR 173/2021
Datum: 2021-12-14T01:00:00.000+01:00
ecli: ECLI:SI:VSRS:2021:III.DOR.173.2021
opravilna_stevilka_ii_stopnje: VSL Sodba I Cpg 432/2021
sodisce: Vrhovno sodišče
oddelek: Civilno-gospodarski oddelek, gospodarski senat
podrocje: CIVILNO PROCESNO PRAVO
institut: predlog za dopustitev revizije - pravna oseba - upravičenje za zastopanje - zakoniti zastopnik - pooblastilo - opravljen pravniški državni izpit - zavrženje predloga

## Jedro

Predlagatelja, ki je pravna oseba, ne zastopa odvetnik, prav tako ni izkazal, da ima njegov zakoniti zastopnik opravljen pravniški državni izpit. Zgolj pooblastitev nekoga, ki ima opravljen tak izpit, pa glede na navedena določila ZPP ne zadošča. Predlog zato ni dovoljen.

## Izrek

Predlog se zavrže.

## Obrazložitev

1. Sodišče druge stopnje je potrdilo prvostopenjsko sodbo, da mora tožena stranka plačati tožeči stranki 36.236,33 EUR.

2. Zoper sodbo sodišča druge stopnje vlaga tožena stranka predlog za dopustitev revizije.

3. Predlog ni popoln.

4. Zakon o pravdnem postopku (ZPP) v tretjem odstavku 86. člena določa, da lahko stranka v postopku z izrednimi pravnimi sredstvi opravlja pravdna dejanja samo po pooblaščencu, ki je odvetnik. To pravilo v skladu s četrtim odstavkom 86. člena ne velja v primerih, če ima stranka ali njen zakoniti zastopnik opravljen pravniški državni izpit. Sodišče v skladu s prvim odstavkom 91. člena ZPP zavrže kot nedovoljeno izredno pravno sredstvo, ki ga vloži stranka sama ali njen zakoniti zastopnik, če ne izkaže izpolnitve pogojev iz četrtega odstavka 86. člena ZPP. ZPP tudi v 367.č členu določa, da če predlogu za dopustitev revizije ali reviziji ni priložen dokaz o izpolnjevanju pogojev iz četrtega odstavka 86. člena tega zakona, sodišče vlogo zavrže. Predlagatelja, ki je pravna oseba, ne zastopa odvetnik, prav tako ni izkazal, da ima njegov zakoniti zastopnik opravljen pravniški državni izpit. Zgolj pooblastitev nekoga, ki ima opravljen tak izpit, pa glede na navedena določila ZPP ne zadošča. Predlog zato ni dovoljen.

5. Glede na navedeno je Vrhovno sodišče predlog kot nedovoljen zavrglo (prvi odstavek 374. člena ZPP in 367.č člen ZPP v zvezi s prvim odstavkom 91. člena ZPP).

6. Sklep je bil sprejet soglasno (sedmi odstavek 324. člena ZPP).